Document ID: 31991L0287

NEUVOSTON DIREKTIIVI,
annettu 3 päivänä kesäkuuta 1991,
taajuusalueesta, joka on tarkoitettu digitaalisen eurooppalaisen langattoman televiestinnän (DECT) yhteen sovitettua käyttöönottoa varten yhteisössä (91/287/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon talous- ja sosiaalikomitean lausunnon(3)sekä katsoo, että
suosituksessa 84/549/ETY(4) kehotetaan ottamaan telealan palveluja käyttöön yhteisen, yhdenmukaistetun lähestymistavan pohjalta,
telepalvelujen ja -laitteiden yhteismarkkinoiden kehittämisestä 30 päivänä kesäkuuta 1988 annetussa päätöslauselmassa(5) neuvosto kehottaa edistämään Euroopan laajuisia palveluja markkinoiden vaatimusten mukaisesti,
nykyaikaisten televerkkojen tarjoamia mahdollisuuksia olisi käytettävä täysin hyväksi yhteisön taloudelliseksi kehittämiseksi,
sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annettua neuvoston direktiiviä 89/336/ETY(6) sovelletaan ja että erityistä huomiota olisi kiinnitettävä vahingollisten sähkömagneettisten häiriöiden välttämiseen,
yhteisössä käytössä olevat langattomat puhelinjärjestelmät ja niiden käyttämät taajuusalueet eroavat suuresti toisistaan eivätkä voi tarjota mahdollisuutta käyttää hyväksi Euroopan laajuisten palvelujen etuja tai hyötyä todella eurooppalaisiin markkinoihin liittyvistä suurten lukumäärien tuomista taloudellisista eduista,
Euroopan telealan standardointilaitos (ETSI) kehittää parhaillaan eurooppalaista telealan standardia (ETS) digitaalista eurooppalaista langatonta televiestintää (DECT) varten,
eurooppalaista telealan standardia (ETS) kehitettäessä täytyy ottaa huomioon käyttäjien turvallisuus ja Euroopan laajuisen yhteentoimivuuden tarve, niin että yhdessä jäsenvaltiossa DECT-tekniikkaan perustuvan palvelun tilaajan on mahdollista tarvittaessa päästä yhteyteen toisessa jäsenvaltiossa olevan palvelun kanssa,
DECTin käyttöönotto Euroopassa antaa tärkeän tilaisuuden luoda todella eurooppalaiset digitaaliset langattomat puhelinpalvelut,
ETSI on arvioinut, että DECT vaatii 20 MHz taajamissa,
Euroopan posti- ja telehallintojen konferenssi (CEPT) on suositellut DECTin yhteiseksi eurooppalaiseksi taajuusalueeksi 1 800-1 900 MHz ottaen huomioon sen, että järjestelmän mukaan DECTin kehittymistä varten voidaan tarvita lisätaajuusalueita,
tämä olisi otettava huomioon valmisteltaessa vuoden 1992 maailman radiohallintojen konferenssia (WARC),
DECTin taajuusalueen varaamisen jälkeen nykyiset palvelut saattavat jatkua tällä taajuusalueella, jos ne eivät aiheuta häiriötä kaupallisten vaatimusten mukaisesti mahdollisesti perustetuille DECT-järjestelmille,
digitaalisen eurooppalaisen langattoman televiestinnän (DECT) yhteen sovitetusta käyttöönotosta yhteisössä 3 päivänä kesäkuuta 1989 annetun neuvoston suosituksen 91/288/ETY(7) täytäntöönpanolla varmistetaan DECTin toteuttaminen 31 päivään joulukuuta 1992 mennessä,
telepäätelaitteita ja niiden vaatimustenmukaisuuden vastavuoroista tunnustamista koskevan jäsenvaltioiden lainsäädännön lähentämisestä 29 päivänä huhtikuuta 1991 annetulla neuvoston direktiivillä 91/263/ETY(8) voidaan nopeasti luoda yhteiset DECT-laitteiden vaatimustenmukaisuuseritelmät,
DECTin toteuttaminen riippuu kiinteiden ja liikkuvien asemien väliseen lähetykseen ja vastaanottamiseen tarvittavan taajuusalueen varaamisesta ja sen käytettävyydestä,
tarvitaan tiettyä joustavuutta, jotta voidaan ottaa huomioon eri jäsenvaltioiden erilaiset taajuusvaatimukset; on tarpeen varmistaa, että tällainen jousto ei viivästytä DECT-tekniikan käyttöönottoa yhteisössä vallitsevan kaupallisen kysynnän mukaan, ja
koko mainitun taajuusalueen asteittainen käytettävyys on välttämätön edellytys DECTin toteuttamiseksi koko Euroopan alueella,
ON ANTANUT TÄMÄN DIREKTIIVIN:
1 artikla
Tässä direktiivissä digitaalisella eurooppalaisella langattomalla televiestintäjärjestelmällä (DECT) tarkoitetaan suosituksessa 91/288/ETY tarkoitetun, digitaalista langatonta televiestintää koskevan eurooppalaisen telealan standardin (ETS) mukaista tekniikkaa ja suoraan tätä tekniikkaa käyttäviä sekä yleisiä että yksityisiä televiestintäjärjestelmiä.
2 artikla
Jäsenvaltioiden on Euroopan posti- ja telehallintojen konferenssin CEPTin suosituksen T/R 22-02 mukaisesti varattava taajuusalue 1 800-1 900 MHz digitaalista eurooppalaista televiestintää (DECT) varten 1 päivään tammikuuta 1992 mennessä.
CEPTin suosituksen mukaisesti DECT on etusijalla muihin samalla taajuusalueella toimiviin palveluihin nähden ja sitä on suojeltava varatulla alueella.
3 artikla
1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1991. Niiden on ilmoitettava tästä komissiolle viipymättä.
2 Näissä jäsenvaltioiden antamissa säädöksissä on viitattava tähän direktiiviin, tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
4 artikla
Komissio antaa vuoden 1995 loppuun mennessä neuvostolle kertomuksen tämän direktiivin täytäntöönpanosta.
5 artikla
Tämä direktiivi on osoitettu kaikille jäsenvaltioille.
Tehty Luxemburgissa 3 päivänä kesäkuuta 1991.

Labels: 12
7
1
15